U-I-65/00
Natisni
Opravilna št.:
U-I-65/00
Datum odločitve:
10. 7. 2002
Objavljeno:
OdlUS XI, 161
ECLI:
ECLI:SI:USRS:2002:U.I.65.00
Akt:
Zakon o spremembah in dopolnitvah Zakona o prekrških (Uradni list RS, št. 73/98) (ZP), 2. odst. 2. čl.

Zakon o varnosti cestnega prometa (Uradni list RS, št. 30/98, 39/2000 - popr. 61/2000 in 21/02) (ZVCP), 7. odst. 120. čl.
Izrek:
Postopek za preizkus pobude za začetek postopka za oceno ustavnosti drugega odstavka 2. člena Zakona o spremembah in dopolnitvah Zakona o prekrških (Uradni list RS, št. 73/98) in sedmega odstavka 120. člena Zakona o varnosti cestnega prometa (Uradni list RS, št. 30/98, 39/2000 - popr., 61/2000 in 21/02) se ustavi.
Evidenčni stavek:
Ker se pobudnik na pisanje Ustavnega sodišča, naj izkaže, da ima še pravni interes za odločitev o pobudi, ni odzval, je Ustavno sodišče postopek za preizkus pobude ustavilo.
Geslo:
Ustavitev postopka zaradi pomanjkanja pravnega interesa za nadaljevanje.
Pravna podlaga:
Zakon o Ustavnem sodišču (ZUstS), 3. odst. 28. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Branko Rošer, Slovenske Konjice
Datum vloge:
15. 2. 2000
Vrsta odločitve:
sklep
Vrsta rešitve:
ustavitev
Dokument:
US21602
Dokument v PDF obliki:
U-I-65-00.pdf
117 KB
Prenesite datoteko
U-I-65/00
10. 7. 2002
SKLEP
Ustavno sodišče je v postopku za preizkus pobude Branka Rošerja iz Slovenskih Konjic, ki ga zastopa Dušan Pungartnik, odvetnik v Šentjurju, na seji dne 10. julija 2002
sklenilo:
Postopek za preizkus pobude za začetek postopka za oceno ustavnosti drugega odstavka 2. člena Zakona o spremembah in dopolnitvah Zakona o prekrških (Uradni list RS, št. 73/98) in sedmega odstavka 120. člena Zakona o varnosti cestnega prometa (Uradni list RS, št. 30/98, 39/2000 - popr., 61/2000 in 21/02) se ustavi.
Obrazložitev
A.
1. Z izpodbijano določbo Zakona o spremembah in dopolnitvah Zakona o prekrških (v nadaljevanju ZP-K) sta bili kot novi kazenski sankciji za prekrške uvedeni kazenske točke v cestnem prometu in prenehanje veljavnosti vozniškega dovoljenja. Sedmi odstavek 120. člena Zakona o varnosti cestnega prometa (v nadaljevanju ZVCP) določa prekršek, za katerega je predpisan izrek stranske kazni prenehanja veljavnosti vozniškega dovoljenja. Pobudnik meni, da sta določbi v nasprotju z 2. in s 23. členom Ustave ter s 6. členom Konvencije o varstvu človekovih pravic in temeljnih svoboščin (Uradni list RS, št. 33/94, MP, št. 7/94 - EKČP). Predlaga, naj Ustavno sodišče ugotovi neskladnost izpodbijanih določb z Ustavo.
2. O ustavnosti izpodbijanih določb se je izrekel Državni zbor. Vlada in Ministrstvo za pravosodje sta dala mnenji.
B.
3. V skladu z drugim odstavkom 162. člena Ustave lahko vsakdo da pobudo za začetek postopka za oceno ustavnosti in zakonitosti predpisa, če izkaže svoj pravni interes. Ta je po drugem odstavku 24. člena Zakona o Ustavnem sodišču (Uradni list RS, št. 15/94 - v nadaljevanju ZUstS) podan, če izpodbijani predpis neposredno posega v njegove pravice, pravne interese oziroma pravni položaj. Po ustaljeni praksi Ustavnega sodišča mora biti neposreden in konkreten pravni interes izkazan tako v času vložitve pobude kot tudi v času odločanja Ustavnega sodišča. Morebitna ugoditev pobudnikovemu predlogu mora privesti do izboljšanja njegovega pravnega položaja (tako npr. v sklepu št. U-I-97/97 z dne 15. 2. 2001, OdlUS X, 25).
4. Pobudnik je hkrati z vložitvijo pobude vložil ustavno pritožbo zoper pravnomočno odločbo o prekršku, s katero mu je bila izrečena kazen prenehanja veljavnosti vozniškega dovoljenja. Po objavi odločbe Ustavnega sodišča št. U-I-279/99 z dne 16. 3. 2000 (Uradni list RS, št. 33/2000), na podlagi katere je pritožnik zoper izpodbijano odločbo mogel vložiti zahtevo za sodno varstvo, je pritožnik ustavno pritožbo umaknil. Ustavno sodišče je iz tega razloga postopek za preizkus ustavne pritožbe ustavilo (sklep št. Up-55/00 z dne 26. 5. 2000).
5. Ker iz podatkov spisa po umiku ustavne pritožbe ni več razvidno, ali pobudnik ima pravni interes za odločanje o pobudi, ga je Ustavno sodišče pozvalo, naj to izkaže. Pobudnik se na pisanje Ustavnega sodišča ni odzval. Zato je Ustavno sodišče postopek za preizkus pobude ustavilo.
C.
6. Ustavno sodišče je sprejelo ta sklep na podlagi tretjega odstavka 28. člena ZUstS v sestavi: predsednica dr. Dragica Wedam- Lukić ter sodnice in sodniki dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk in Jože Tratnik. Sklep je sprejelo soglasno.
P r e d s e d n i c a
dr. Dragica Wedam-Lukić